section_heading: Životopis
paragraph_text: Tijekom školovanja Bruce Lee nastavio je glumiti pa je tako s navršenih 18 godina već imao iza sebe dvadesetak filmova, većinom u ulogama lutalica uvijek spremnih na borbu. Dotad je već od slabašnog dječaka stasao u ljepuškastog, tjelesno spretnog tinejdžera. Roditelji su ga, naime, poticali na treniranje borilačkih vještina, a on je već u ranoj dobi pokazao talent i upornost pa je marljivim mukotrpnim vježbanjem ojačao i postao nevjerojatno vješt sportaš. Njegov najpoznatiji film iz tog razdoblja, u kojemu je prvi put do izražaja došla njegova borilačka vještina, bio je "An Orphan's Tragedy" iz 1955. godine.